Ġunju 11, 2020 Aġġornata 12 Ta' Ġunju, 2020 10:03am Kull knisja jew kappella għandha kwota ta' nies għaċ-ċelebrazzjoni tal-quddies li se jerġgħu jibdew għall-pubbliku mis-Sibt li ġej. Il-Ministeru tas-Saħħa qal lil Television Malta li fi knisja tista tattendi persuna għal kull 4 metri kwadri, bin-numru massimu jiġi determinat mill-awtoritajiet tal-Knisja skont il-metraġġ kwadru ta' kull knisja jew kappella. Kelliema għall-Ministeru tas-Saħħa qalet li fir-rigward ta' quddies li jsir fil-miftuħ imma, jista' jkun hemm sa 75 persuna. Dawn ir-regolamenti jgħoddu wkoll għall-Moskea li se terġa' tiftaħ għada. Bħal għada tliet xhur twaqqaf l-quddies bil-preżenza tan-nies fil-knejjes kollha f'Malta u f'Għawdex. Jumejn oħra jerġgħu jibdew, iżda b'għadd ta' restrizzjonijiet. Id-direttivi dwar miżuri ta' prevenzjoni kontra t-tixrid tal-COVID-19 waqt il-quddiesa jagħmluha obbligatorja li qabel tidħol fil-knisja tilbes maskra jew visor u żżomm boghod żewġ metri min-nies oħra. Se jkunu jistgħu jpoġġu ħdejn xulxin biss persuni li jgħixu fl-istess dar. Fil-bieb se tittieħed it-temperatura. Dawk b'temperatura għolja jew sintomi ta' influwenza ma jitħallewx jidħlu. Fl-entratura, il-pubbliku se jnaddaf idejh b'sanitizer u jpoġġi fuq bank jew siġġu kif indikat. Matul il-quddiesa għandu jigi evitat kull kuntatt fiżiku, inkluż waqt l-għoti tal-paċi. In-nies mhumiex se jitilgħu lejl l-artal għat-tqarbin, iżda s-saċerdot jinżel iqarben lin-nies f'posthom. It-tqarbin se jsir fl-idejn, bil-persuni jneħħu l-maskra u kif jitqarbnu jergħu jilbsuha. Il-knisja tirrakkomanda l-visor bħala mezz aktar prattiku għat-tqarbin. Fit-tmiem, in-nies huma mħeġġa joħorġu mill-knisja b'mod ordnat, iżommu dejjem id-distanza soċjali u jevitaw li jinġabru fi gruppi. Diversi parroċċi għamlu bidliet fil-ħin tal-quddiesa biex ikunu ta' servizz aħjar għall-pubbliku waqt li jitħarsu dawn id-direttivi. Fuq is-sit elettroniku tal-Arċidjoċesi ta' Malta, ġiet pubblikata lista tal-ħinijiet tal-quddies fil-knejjes u l-kwota tan-nies f'kull knisja. In-numru ġie stabbilit wara li skont id-direttivi kull knisja ma tistax iddaħħal aktar minn persuna waħda għal kull 4 metri kwadri tal-post fejn joqogħdu n-nies. Hekk per eżempju fil-Bażilika tal-Mosta jistgħu joqogħdu sa 320 persuna, il-parroċċa tal-Balluta 195, Bormla u l-Floriana 125, fil-knisja tal-Imġarr 60, waqt li Ħal Safi fil-knisja jistgħu joqogħdu sa 26 u barra 50. Kelliema għall-Ministeru tas-Saħħa qalet li fir-rigward ta' quddies fil-miftuħ, hemm massimu ta' 75 persuna. Dan jgħodd għal postijiet li qed jikkunsidraw jagħmlu quddiesa fil-beraħ bħal fuq zuntier. Hu mifhum li din id-direttiva hi skont l-aħħar avviż legali mis-Supretendent tas-Saħħa Pubblika li ordnat li "fi spazji pubbliċi, huwa projbit li jkun hemm aktar minn 75 persuna f'avviniment organizzati. Il-moskea f'Raħal Ġdid terġa' tiftaħ għada Aktar kmieni mal-ġurnata, l-Imam Mohammed Elsadi ħabbar li l-moskea ta' Raħal Ġdid se terġa' tiftaħ il-bibien għat-talb għada. Għall-ewwel fis-sit tal-moskea kiteb li se jilqa' sa 1,000 persuna iżda aktar tard qal li wara kuntatt mas-Supretendent tas-Saħħa Pubblika, Charmaine Gauci, ġie ċċarat li l -ghadd ta' persuni li jista' jkun hemm barra hu ta' 75 u għalhekk qassam it-talb f'erba' ħinijiet differenti. Fuq ġewwa tal-moskea jistgħu joqogħdu 70 persuna. L-Imam talab li kulħadd għandu jieħu miegħu t-tapit personali, kif ukoll sanitizer jew wipes, u l-maskra jew il-visor iridu jintlibsu f'kull ħin, fost miżuri oħra. il-ħinijiet tal-quddies fil-parroċċa tiegħek u dettalji oħra.